**DUE Hardvertörténet**

**R-20**

**Jellemzői:** A maga idejében korszerűnek mondható byte szervezésű számítógép. Az ESZR számítógép család legkisebb tagja, architektúrája kísértetiesen hasonlított az IBM-360-as mainframe rendszerhez, ezért a műveletvezérlő rendszerként is az IBM DOS-360 került alkalmazásra ESZR DOS néven. A DOS rendszer alkalmas volt egyszerű multi-programozásra, három partícióban volt képes programok futtatására, a feladatvezérlő (Job Control) irányításával. Utasításkészlete 144 különböző hosszúságú gépi utasításból állt. A számítógép áramkörei tranzisztorokra épültek, a 65 kByte-os memória ferritgyűrűkből épült fel. A számítógép teremben a központi egység három szekrényén kívül lyukkártya olvasó, lyukszalag olvasó, sornyomtató, 2 db mágnes szalagos háttértár vezérlőegységükkel és 4 db 7,25 Mbyte-os lemezegység a vezérlő egységükkel került telepítésre.

**Aktív idő**: 1973-1991

**Feladatkör:** Elsősorban a főiskolai oktatás a rendszerszervező képzésben, kapcsolódva a megfelelően kialakított főiskolai tantervekhez. Operációs rendszerek, programozási nyelvek, adatbáziskezelő rendszerek, operációkutatás, statisztikai elemzések témakörben. Számos KK munkafeladat, első sorban a magyarországi kohászati vállalatok részére, de végeztek rajta bérelszámolást, számviteli/könyvviteli feladatokat a Nehézipari Műszaki Egyetem (Miskolc) és az Oktatási Minisztérium megbízásában. Hátér számítógép rendszerként a Dunai Vasmű is igénybe vette.

**R-15**

Az 1991. első negyedévében leszerelt R-20-at egy kisebb teljesítményű, de architektúrájában korszerűbb rendszer, egy R-15 követte. Az R-15 már az IBM-370-es család elvei szerint épült, ennek megfelelően elsősorban az adatbázis-rendszerek alkalmazása került középpontba a segítségével. A számítógépet a veszprémi Bakony Művek támogatásával tudta a főiskola megszerezni, így az oktatási tevékenységen kívüli munkákban is a Bakony Műveknek volt elsőbbsége. Az R-15-ön futtatható IMS rendszerre (DL/1) építették ki az intézmény szakemberei a vállalat termelésirányítási rendszerének alapelemeit.

**PC, LAN, UNIX/LINUX**

1984-től folyamatosan kapcsolódtak be a főiskola számítástechnikával foglalkozó szakemberei a PC számítógépekkel való oktató/kutató munkákba. Elsőként egy IBM XT, majd a magyar (SzKI) fejlesztésű Proper-16, a Radio Shack TRS-80, Spektrum-ok, Comodore-64, stb. került egyre inkább használatba. A 80-as évek végétől a PC rendszereken futó hálózati alkalmazások Novell NetWare, majd 1986-tól az első UNIX-os rendszer is bekerült az oktatás/kutatás palettájára.

Az internet használat először az ELLA levelező rendszer bevezetésével, majd a PHARE pályázat keretében beérkezett Sun-10 szerver segítségével önálló főiskolai domain alatt (poliod.hu), igaz igen limitált sávszélesség lehetőségével indult meg.

**Korszerű adat és vezeték nélküli hálózat, virtualizáció, regionális központ.**

2006-2010 között kiépült hálózati szolgáltatások nagyvállalati szintű eszközökkel és technológiákkal működnek. Az üzemvitelt ITIL szemléletű informatikai és informatikai biztonsági szabályzat koordinálja. A szerverszolgáltatások 90%-ban virtualizált formában működnek. A hálózatbiztonsági funkciókat tűzfalak, és IPS rendszer támogatja.

2009-től az NIIF program egyik jelentős csomópontjának biztosít helyet az intézmény. Itt került elhelyezésre a hálózati eszközökön kívül az NIIF közösség és a HPC szoláltatások számára telepített tároló rendszer egy 240TB-os egysége. A regionális központi feladatokat az Informatikai Szolgáltató Központ munkatársai látják el.